Täna on Eesti iseseisvuspäev, palju õnne kõigile. Meil on täna olnud suhteliselt rahulik päev, Lumi on küll mitu korda seadnud suuna magamistoa poole, kus Mammu voodi all magab, aga ma olen ta iga kord elutuppa tagasi tõstnud. Ei ole vaja asjatult stressata üksteist.  Praegu magavad mõlemad kiisud, Mammu voodi all ja Lumi minu kõrval taburetil (sellel samal mis pildil).    Ma ei usu, et kumbki kiisu oleks selline kes teiste kassidega ei sobi. Nad on mõlemad harjunud teiste kassidega koos elama (Lumil oli Viimsis seltsiks 10 kassi ja Mammu elas kogu oma eelneva elu Kassiabi hoiukodus, kus alati palju kiisusid). Pigem on tegemist isiklikku laadi erimeelsustega, ja õige pisut ka Mammu argliku loomuga. Lumi on algusest peale julge poiss olnud ja tahtnud tuttavaks saada, aga Mammu on iga kord lihtsalt põgenenud. Nüüd tundub, et Lumi jaoks on see justnagu tore mäng - läheb ligidale, Mammu pistab jooksu ja Lumi ajab taga. Aga vaene Mammu teeb mau mau ja on õnnetu.    Vähemalt üks väga positiivne asi mis Lumi tulekuga meile on juhtunud - Mammu jaoks ei olegi mina enam vaenlane number 1. Nüüd on suurim vaenlane "suur ja kuri Lumi kiisu", ja Mammut olen saanud päris päris palju sülle võtta. Süles on ta väga rahulik, isegi kui Lumi  on ligi. Muudkui sõtkub ja nurrub kõva häälega. Mammu on põnev, kuna ta ei ole rahulikult süles paigal, vaid iga pai peale vingerdab ja väänleb ja liigutab :)    Lumi aga on armsam kui ever before, kasukas hakkab juba nii ilusaks minema ja täna silitades tundsin ka kui pehme on Lumi ilus siidine kasuk. Ise on ta täitsa oma poiss meil, öösel peab küll vannitoas tuduma julgeoleku kaalutlustel, aga tal pole selle vastu midagi, veedab pesas oma öö mööda ja on jälle rõõmus hommikul.    Lumi  läheb ilmselt järgmise nädala jooksul kliinikusse kompleksvaktsiini saama ja on pärast seda valmis kohtuma oma uue hoolitseva koduga, kuna kirbud-kõrvalestad jm sarnased elukad on meil ka tõrjutud. Lumi sobib ainult kodusse, kus ta saab olla toas, kuna õues võib temaga igasuguseid jubedaid õnnetusi juhtuda. Lumi on leebe ja õrn kiisu, tõeline inimlemb, aga samas mitte pealetükkiv. Täiesti võimalik isegi, et talle meeldib ka mängida; täna esimest korda nägin, kuidas ta mängis maas vedeleva seljakotiga :) Ise  ma arvan, et keegi lihtsalt ei ole temaga kunagi mänginud, seetõttu ta veel ei oska ka.    Uusi pilte lumist võib vaadata siit (täiendan pidevalt) ja veel infot Lumi kohta leiab  siit.  Kui kellelgi on huvi saada Lumi omale kiisuks (ta on tõesti inimese parim sõber), siis ühendust minuga saab e-maili aadressil diskopall@mumak.ee ning telefonil 555 14  871. Samuti saab Lumi ka Mustamäele vaatama tulla, et temaga lähemalt tuttavaks saada.